Rechnitz hod a jidische Gemeinde ghobt, de wos woascheinlich scho im 15. Joahundat entstaundn is. Anno 1649 wiad a Synagogn gnennt. In da Mittn vaum 19. Joahundat haum in Rechnitz 859 Judn glebt. Mitn wiatschoftlichn Niedagaung vau Rechnitz ob n End vaum 19. Joahundat is de Aunzoi vau de Judn stoak zruckgaunga. 1932 hods no 145 gem. Anno 1938 san olle vableibendn Judn vau de Nazis aus Rechnitz noch Jugoslawien obtransportiat wuan. Im Meaz 1945 san in Rechnitz 200 ungarisch-jidische Zwaungsorwata vau de Nazis duach Gnickschuss massakriat wuan. Heit eainnat nimma vü aun de jidische Gschicht vau Rechnitz, blos a "Judngossn", da jidische Friedhof und s Maunmoi Kreizstodl zua Eainnarung auns Rechnitza Massaka.